Daou stumm a oa dal lidoù a wazoniezh en abeg da se. Ar wazoniezh-stag a veze graet gant ar gwaz diarm ha war benn e zaoulin, e zaouarn juntet e-barzh re e Aotrou. Ar gwaz a ranke sentiñ e pep tra ouzh e Bennaotrou, ha pergen mont da vrezeliañ evitañ pa veze lavaret dezhañ hen ober. Ar wazoniezh-eeun ne emplege netra nemet chom hep en em sevel ouzh an Aotrou. Al le-se eo a veze roet gant gwizien vras Frañs, duged Breizh en o zouez, pa zeuas aotrouniezh Rouaned Frañs en he chreñv. Hennezh eo ivez a veze graet da zug Breizh gant e Varoned. En e sav e chome ar gwaz, e gleze gantañ ouzh e gostez, gwisket e gentroù gantañ, hag an daouarn e daouarn ar Pennaotrou.